《次韵李学士勾院海棠》
宋代·陈襄

幽芳宁贵俗人知，北省仙郎只自奇。
颜色定应西蜀品，馨香不自上林枝。
胭脂著雨深红日，葆发临风半白时。
几欲相从花下饮，许昌词藻愧难追。

作者简介：（1017—1080）宋福州候官人，字述古，人称古灵先生。与陈烈、周希孟、郑穆友称“四先生”，倡理学。仁宗庆历二年进士。神宗朝为侍御史知杂事，论青苗法不便，出知陈州、杭州。后以枢密直学士知通进、银台司兼侍读，判尚书都省。尝荐司马光、苏轼等三十三人。有《古灵集》。